Tervise- ja tööministri 06.07.2022 käskkiri nr 97

„Töötervishoidu ja -ohutust väärtustava töökeskkonna

arendamine“ toetuse andmise tingimuste 2025. aasta tegevuste kirjelduse ja eelarve kinnitamine"

Lisa 1

**Vorm A**

**Tegevuste detailne kirjeldus perioodil 01.01–31.12.2025**

**Tööandjaid ja töötajaid toetavad tegevused töökeskkonna edendamiseks (tegevus 2.1)**

**Teavitus- ja kaasamistegevus (tegevus 2.1.1)**

Messid

Tööinspektsioon osaleb 2025. aastal kuuel väliüritusel/messil ning lisaks Arvamusfestivalil Paides. Messidel reklaamitakse Tööinspektsiooni nõustamis- ja konsultanditeenust, iseteenindusportaali, jagatakse teavitusmaterjale, tutvustatakse Tööelu portaali ning kutsutakse inimesi teavitusüritustele. Lisaks on külastajatel võimalik kohapeal küsida töökeskkonna, töötervishoiu ja töösuhete alast nõu ning lahendada töökeskkonda ja töösuhteid puudutavaid nuputamisülesandeid, mille lahendamise eest saab autasuks Tööinspektsiooni meeneid.

Sihtrühm: Tööandjad, töötajad, Tööinspektsiooni teenistujad, töötervishoiuarstid, laiem avalikkus.

Hea Töökeskkonna auhinna väljaandmine

2025. aastal jätkatakse Hea Töökeskkonna auhinna väljaandmist. Auhinnale saavad ettevõtted ise kandideerida, esitades Tööinspektsioonile taotluse vajaliku infoga. Seejärel hinnatakse taotlust ja Tööinspektsiooni infosüsteemis olevaid andmeid ettevõtte kohta ning peale seda külastab ettevõtet Tööinspektsiooni konsultant, kes koos tööandjaga vaatab üle töökeskkonna ning hindab ettevõtte tegevusi. Kõiki kogutud andmeid võetakse arvesse ning hindamiskomisjon teeb nende alusel ettepaneku anda välja Hea Töökeskkonna auhind. Auhind antakse välja kolmes kategoorias: alla 50 töötajaga ettevõte, üle 50 töötajaga ettevõte ning kontori kategooria. Tunnustusega soovitakse esile tõsta ettevõtteid, kus väärtustatakse töötajate tervist säästvat töökeskkonda ja ohutut töötamist ehk ettevõtteid, kus tehakse enam kui pelgalt seaduses on nõutud. Auhinnale on võimalus kandideerida kõikidel Eesti ettevõtetel. Info auhinna kohta avaldatakse aasta alguses Tööinspektsiooni kodulehel ning seda jagatakse huvi- ja sidusgruppidele kõikides Tööinspektsiooni kanalites ja Tööelu portaalis.

Sihtrühm: Tööandjad, töötajad, Tööinspektsiooni teenistujad, laiem avalikkus.

Infomaterjalide väljatöötamine ja trükkimine

Tööinspektsioon on viimase kümne aasta jooksul jaganud messidel, teavitusüritustel, oma kontorites ning sidus- ja huvigruppide kaudu palju erinevaid infomaterjale ja trükiseid nii elektroonselt kui ka paberil.

II kvartalis antakse välja 2024. aasta aastaraamatu, nii elektrooniliselt kui ka paberkandjal.

2025. aastal antakse välja neli Tööelu ajakirja numbrit, mis ilmuvad nii elektroonselt kui ka paberil. Ajakiri pakub infot, uudiseid, sündmusi, artikleid töökeskkonna, töötervishoiu ja töösuhete teemal. Elektroonilist ajakirja on võimalik tellida Tööinspektsiooni kodulehe kaudu oma e-posti aadressile, lisaks on see leitav Tööelu portaalist, Tööinspektsiooni kodulehelt ning artikleid jagatakse nii Tööinspektsiooni kui Tööelu sotsiaalmeediakanalites. Paberajakirju saadetakse posti teel partneritele, huvi- ja sidusgruppidele ja ettevõtetele ning jagatakse teavitusüritustel ja kontorites jne.

Antakse välja voldikuid erinevatel teemadel (6 tk), tööõnnetuste teemaline trükis (1 tk), öötöö teemaline onepager (1 tk) ning kleebised (3 tk). Lisaks Töökeskkonna käsiraamatu (1 tk) täiendatud trükk, mis käsitleb töökeskkonda üldisemalt.

2025.aastal anname välja videojuhised/materjalid (5 tk) teemadel nagu näiteks: töökius, kaugtöö, puhkepauside ajal liikumine jms.

Jätkub elektroonse infokirja väljaandmine alustavatele ettevõtetele iga kvartali lõpus. Alustava ettevõtte infokirjas tutvustatakse alustavale tööandjale Tööinspektsiooni konsultanditeenust ning iseteenidusportaali ning teistes küsimustes suunatakse vastuseid otsima tööeluportaali või Tööinspektsiooni kodulehele. Enne iga infokirja väljasaatmist vaadatakse üle sisu, uuendatakse seadusemuudatused ning täpsustakse küsimusi tekitavaid tekste. Sisu tõlgitakse ka vene ja inglise keelde.

Sihtrühm: Tööandjad, töötajad, Tööinspektsiooni teenistujad, laiem avalikkus.

Töösuhete-, tööohutuse- ja töötervishoiuteemaliste ürituste korraldamine

2025. aastal jätkatakse töösuhete-, tööohutuse- ja töötervishoiuteemaliste infoürituste korraldamist mikro-, väikese ja keskmise suurusega ettevõtete esindajatele ja töötajatele. Töösuhete-, tööohutuse- ja töötervishoiuteemalisi infoüritusi on kavas läbi viia 12 tk ning need on valdkondade, teemade või sektorite põhised. 2025.aastal on planeeritud infohommikud korraldada nii kontaktsetena või veebikeskkonnas.

Korraldame Tööinspektsiooni aastaraamatu esitlusega koos Tööelu/tööohutuse teemalise näituse. Näituse eksponaadid teavitaksid töökeskkonnas varisevatest ohtudest, juhiksid tähelepanu tööõnnetustele jms. Näitus toimub erinevate linnade kaubanduskeskustes selleks, et meie sõnumitega puudutada võimalikult paljusid.

Sihtrühm: mikro-, väikese ja keskmise suurusega ettevõtete töötajad, sh vähenenud töövõimega töötajad, tööandjad.

Tööelu portaali haldamine

Tööelu portaal on peamine ja tähtsaim allikas tööandjatele ja töötajatele töösuhete, töökeskkonna ja töötervishoiualase info leidmiseks – seetõttu tuleb seda hoida kogu aeg ajakohasena ja atraktiivsena. Üldeesmärk on kuvada ööpäevas 5000 lehekülge. Tööelu portaali sisu täiendamiseks on 2025. aastal kavas tellida Tööelu portaali artikleid, podcaste, teemalehti ja tõlkeid erinevatelt ekspertidelt. Materjalide teemad ja sisu, kõneisikud ja vorm valitakse vastavalt aktuaalsusele. Tööelu portaalis kajastatakse ka kõiki Tööinspektsiooni korraldatavaid üritusi, Tööelu ajakirja, huvi- ja sidusgruppide uudiseid, artikleid, statistikat, analüüse, uuringuid, sündmusi jne ehk kõike, mis on tööandjatele ja töötajatele oluline teada seoses tööeluga. Tõlgitakse ka eri riikide tööinspektsioonide ja teiste tööohutuse eest seisvate organisatsioonide avaldatud materjale. Eesmärk on tagada, et Tööelu portaal oleks esimene koht, kust tööandjad ja töötajad otsivad infot töösuhete, töökeskkonna ja töötervishoiu teemadel. Lisaks tellitakse erinevatel teemadel visuaalset ja graafilist disaini ning fotosid, et info oleks paremini esitletud, märgatav ja lihtsamini hoomatav.

Sihtrühm: Tööandjad, töötajad, Tööinspektsiooni teenistujad, laiem avalikkus.

|  |  |  |
| --- | --- | --- |
| Tegevus | Tegevuse üldajaraam | Tegevuse algus- ja lõppkuupäev kirjeldatud perioodil |
| Messid (7) | 2023–2027 | 01.01.2025–31.12.2025 |
| Infomaterjalide väljatöötamine ja trükkimine (20) |
| Töösuhete-, tööohutuse- ja töötervishoiuteemaliste ürituste korraldamine (13)  |
| Tööelu portaali haldamine (1) | 2023–2027 |

|  |  |  |  |  |
| --- | --- | --- | --- | --- |
| Näitaja | Näitaja nimetus | Sihttase tegevuskava aastal | Sihttase (2027) | Selgitus |
| Väljundinäitaja | Teavitus- ja kaasamistegevuste arv | 41 | 76 | Näitaja sisuks on ellu viidud teavitusüritused, välja antud teavitusmaterjalid jms. Allikaks elluviija aruanded. Näitajasse panustavad tegevused 2.1.1–2.1.3 |

**Nõustamistegevus (tegevus 2.1.2)**

2025. aastal jätkatakse Tööinspektsiooni nõustamisteenusega, mille populaarsus ja vajalikkus iga aastaga aina suureneb, eriti intensiivistus see nn koroonalainete ja sõjapõgenike riiki jõudmise ajal. Töökeskkonnakonsultandid ja nõustamisjuristid nõustavad e-kirja ja telefoni teel ning igasse kuusse jagub loenguid erinevatel töökeskkonna ja töösuhete teemadel nii veebikeskkonnas kui kohapeal. Nõustamisjuristid nõustavad töösuhete teemadel peamiselt infotelefonis, vastavad kirjalikele selgitustaotlustele, mis jõuavad Tööinspektsiooni e-kirja või sotsiaalmeedia kaudu, teevad ettekandeid koostööpartneritele ja huvigruppidele ning kirjutavad töösuhetealaseid postitusi, artikleid ja teemalehti. Nõustamisjuristid osutavad ka töö- ja puhkeaja teemalist konsulteerimisteenust.

Töökeskkonnakonsultantide peamine tööülesanne on konsulteerida ettevõtetes tööandjaid ja töötajaid töötervishoiu ja tööohutuse ning vaimse tervise teemal. Lisaks vastavad nad pöördujate töökeskkonnaalastele küsimustele, kirjutavad artikleid ja raamatu, brošüüre, postitusi ja teemalehti ning jagavad teadmisi infopäevadel ja teavitusüritustel.

Nõustamis- ja konsultanditeenusega rahulolu hindamiseks jätkatakse 2025. aastal kliendi rahulolu uuringuga, mille eesmärk on uurida klientide rahulolu infotelefonile vastamisel ning regulaarselt küsida tagasisidet kirjalikele vastustele.

Sihtrühm: Tööandjad, töötajad, tööealised vähenenud töövõimega isikud, ajutise töövõimetusega isikud.

|  |  |  |
| --- | --- | --- |
| Tegevus | Tegevuse üldajaraam | Tegevuse algus- ja lõppkuupäev kirjeldatud perioodil |
| Nõustamine (1) | 2023–2027 | 01.01.2025–31.12.2025 |
| Konsultandi teenus (1) |

|  |  |  |  |  |
| --- | --- | --- | --- | --- |
| Näitaja | Näitaja nimetus | Sihttase tegevuskava aastal | Sihttase (2027) | Selgitus |
| Väljundinäitaja | Nõustamistegevuste arv | 2 | 76 | Nõustamistegevuste arv on läbivalt 2. Näitajasse panustavad tegevused 2.1.1–2.1.3 |

**Koolitustegevus (tegevus 2.1.3)**

2025. aastal jätkatakse töökeskkonnaspetsialistidele suunatud koolituste (3 tk) korraldamisega, et parandada töökeskkonda mikro-, väikese ja keskmise suurusega ettevõtetes. Koolitusel antakse ülevaade riskide hindamisest töökohal, erinevatest ohuteguritest, töökeskkonnaspetsialisti ülesannetest ning tööandja ja töötaja kohustustest ja õigustest töökohal. Tööinspektsiooni töökeskkonna ülevaated toovad igal aastal välja, et ettevõtetes ei ole tööohutuse eest vastutavaid isikuid määratud, mistõttu on oluline ühiskonnas teadvustada, et töökeskkonnaspetsialistid ja -volinikud on ettevõtetes vajalikud. Lisaks on tööandjad peamise põhjusena, miks tööohutuse valdkonnaga ei ole tegeletud, välja toonud selle, et puuduvad vastavad teadmised. Töökeskkonnaalane koolitus kestab 16 akadeemilist tundi. Koolituse läbinutele antakse välja tõend töökeskkonnaalaste teadmiste ja oskuste omamise kohta.

Sihtrühm: Ettevõtetes ja organisatsioonides töökeskkonnateemadega kokkupuutuvad spetsialistid ehk töökeskkonnaspetsialistid.

|  |  |  |
| --- | --- | --- |
| Tegevus | Tegevuse üldajaraam | Tegevuse algus- ja lõppkuupäev kirjeldatud perioodil |
| Töökeskkonnaspetsialistide koolitus (1) | 2023–2027 | 01.01.2025–31.12.2025 |

|  |  |  |  |  |
| --- | --- | --- | --- | --- |
| Näitaja | Näitaja nimetus | Sihttase tegevuskava aastal | Sihttase (2027) | Selgitus |
| Väljundinäitaja | Koolitustegevuste arv | 1 | 76 | Näitaja sisuks on ellu viidud teavitusüritused, välja antud teavitusmaterjalid jms. Allikaks elluviija aruanded. Näitajasse panustavad tegevused 2.1.1–2.1.3 |

**Tööinspektsiooni võimekuse tõstmine teenistujate arendamisel ja institutsionaalse suutlikkuse parendamise kaudu (tegevus 2.2)**

Tööinspektsiooni kõikidele teenistujatele kavandatakse koolitused vastavalt koostöövestluste tulemustele, Tööinspektsiooni 2025. aasta tööplaanile ja aktuaalsetele teemadele, mis on üles kerkinud järelevalve või nõustamise käigus. Koolituste eesmärk on suurendada teenistujate pädevust, ühtlustada nende teadmisi ning kindlustada seeläbi Tööinspektsiooni põhiülesannete tulemuslik ja tõhus täitmine. Koolitused koondatakse kokku koolitusplaani ja kinnitatakse peadirektori käskkirjaga 2025. aasta jaanuaris. Samuti toetatakse teenistujate individuaalset keeleõpet, mis võimaldab piiriülesesse koostöösse kaasata rohkem teenistujaid ning igapäevaselt toime tulla välismaiste töötajate ja ettevõtetega nii järelevalves kui ka nõustamisel. Toetatakse ka teenistujate individuaalseid erialaseid koolitusi nii Eestis kui välismaal, näiteks töökeskkonnaalastel konverentsil osalemine või muu koolitus, mis on teenistujale tulenevalt koostöövestluse tulemusest vajalik. Jätkatakse ka koostööd naaberriikide ja teiste Euroopa Liidu liikmesriikidega, et kursis olla teiste riikide praktika ja kogemustega ning jätkatakse ka piiriülest koostööd. Koolitustelt ja konverentsidelt nii Eestis kui võimaluse korral välismaalt saadud teavet kasutatakse teabeürituste ettekannetes, nõustamis- ja konsulteerimisteenuse osutamisel, juhendmaterjalide koostamisel ning riikliku järelevalve kvaliteedi parandamisel. Erialaseid nii meeskondlikke kui ka individuaalseid koolitusi, koos piiriüleste koostöökohtumistega, on 2025. aastaks planeeritud 25.

Jätkub tööandjate rahulolu välja selgitamine Tööinspektsiooni järelevalveteenusega. Tööandjate pidev külastuste järgne tagasiside ja kirjaliku nõustamise järgne tagasiside annab Tööinspektsioonile infot hetkerahulolust ning võimaldab arendada ja parandada järelevalve-, konsulteerimis- ja nõustamisteenuseid. Rahulolu mõõtmise eesmärk on suurendada tööandjate rahulolu Tööinspektsiooni järelevalve-, konsultatsiooni- ja kirjaliku nõustamisteenusega. Selle tulemused võimaldavad välja selgitada Tööinspektsiooni teenistujate koolitusvajadused, et teha tõhusamat järelevalvet.

2025. aastal osaleb Eesti Tööinspektsioon Baltimaade tööinspektsioonide kohtumisel Lätis.

Sihtrühm: Tööinspektsiooni teenistujad.

|  |  |  |
| --- | --- | --- |
| Tegevus | Tegevuse üldajaraam | Tegevuse algus- ja lõppkuupäev kirjeldatud perioodil |
| Ametnike koolitamine (25) | 2023–2027 | 01.01.2025–31.12.2025 |
| Rahulolu-uuringu tegemine (1) | 2023–2027 |
| Osalemine Balti kohtumisel (1) | 2023–2027 |

|  |  |  |  |  |
| --- | --- | --- | --- | --- |
| Näitaja | Näitaja nimetus | Sihttase tegevuskava aastal | Sihttase (2027) | Selgitus |
| Väljundinäitaja | Teenistujate kompetentsi tõstvate tegevuste arv |  27 | 100 | Näitaja sisuks on korraldatud koolitused jms. Allikaks on elluviija aruanded. |

**Infotehnoloogiliste lahenduste väljatöötamine ja arendamine (tegevus 2.3)**

Tegevuse eesmärk on suurendada teadlikkust töötingimustest ja tervislike töötingimuste kujundamise võimalustest, parandada teabe edastamist, vahendamist, töötlemist ja kättesaadavust ning tõhustada töökeskkonna ja töösuhete järelevalvet. Eesmärgi saavutamiseks töötatakse välja või arendatakse infotehnoloogilisi lahendusi andmekogude, elektrooniliste töövahendite või andmelahendussüsteemidena. Samuti kaardistatakse, töötatakse välja, arendatakse ning levitatakse ja tutvustatakse kasutajatele ja laiemale avalikkusele nii uusi kui juba olemasolevaid infotehnoloogilisi tööelu käsitlevaid lahendusi. Tööelu infosüsteemi (edaspidi TEIS) tuuakse Tööinspektsiooni ning Tervise ja Heaolu Infosüsteemide Keskuse (edaspidi TEHIK) koostöös kokku Tööinspektsioonile, tööandjale ja töötajale suunatud Tööinspektsiooni e-teenused ning suletakse vananenud infosüsteemid, sealhulgas:

* jätkatakse olemasolevate e-teenuste edasiarendamise ja täiendamisega ning uuendatakse, täiendatakse ja kaasajastatakse nii TEISi kui ka tööelu portaali teenuseid, protsesse ja disaini;
* TEISi eesmärgipäraseks ja terviklikuks toimimiseks jätkatakse läbivalt andmelao teenuse arendusega ning tehniliste töödega;
* lahenduste levitamiseks ja tutvustamiseks korraldatakse meedia- ja kommunikatsioonialaseid tegevusi ja üritusi;
* tegevuste elluviimise toetamiseks korraldatakse toetavaid tegevusi, nt meeskonnakoolitused, inspiratsioonipäevad jms;
* korraldatakse TEISi erinevate moodulite teemalisi koolitusi, infohommikuid jms.

TEHIK tagab vajalikud infotehnoloogilised andmelahendussüsteemide arendused, majutuse ja halduse ning vastutab, et loodavad tehnoloogilised lahendused on rakendatavad, kaasaegsed, jätkusuutlikud ja Eesti e-teenuste taristuga kokkusobivad.

|  |  |  |
| --- | --- | --- |
| Tegevus | Tegevuse üldajaraam | Tegevuse algus- ja lõppkuupäev kirjeldatud perioodil |
| Tehtud arenduste arv (2) | 2022–2027 | 01.01.2025–31.12.2025 |

|  |  |  |  |  |
| --- | --- | --- | --- | --- |
| Näitaja | Näitaja nimetus | Sihttase tegevuskava aastal | Sihttase (2027) | Selgitus |
| Väljundinäitaja | Töötingimuste, töötervishoiu ja ohutuse alaste arendatud lahenduste arv |  2 | 12 | Tegevuskava prognoositav täitmine 01.01.2022–31.12.2027 on 12. |